Euroopan parlamentin päätöslauselma,

joka sisältää huomautukset päätökseen vastuuvapaudesta Euroopan hiili- ja teräsyhteisön (EHTY) varainhoitovuoden 2001 talousarvion toteuttamisesta

EUROOPAN PARLAMENTTI, joka

ottaa huomioon EHTY:n perustamissopimuksen 78 g ja 97 artiklan,

ottaa huomioon Euroopan yhteisön perustamissopimukseen liitetyn, Nizzassa 26. helmikuuta 2001 sovitun pöytäkirjan EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta(1),

ottaa huomioon 21. joulukuuta 1977 annetun varainhoitoasetuksen(2) 89 artiklan 7 kohdan ja 25. kesäkuuta 2002 annetun varainhoitoasetuksen(3) 147 artiklan 1 kohdan, joiden mukaisesti kaikki toimielimet pyrkivät kaikin tavoin toimimaan vastuuvapauden myöntämistä koskeviin päätöksiin liittyvien huomautusten mukaisesti,

ottaa huomioon komission talouden ja rahoituksen pääosaston (rahoitustoimintayksikön) julkaiseman kertomuksen EHTY:n varainhoidosta vuodelta 2001(4),

ottaa huomioon Euroopan tilintarkastustuomioistuimen kertomuksen Euroopan hiili- ja teräsyhteisön tilinpäätöksestä 31. joulukuuta 2001(5),

ottaa huomioon tilintarkastustuomioistuimen EHTY:n varainhoitovuotta 2001 koskevan vuosikertomuksen ja tarkastuslausuman sekä komission vastaukset (C5-0556/2002)(6),

ottaa huomioon talousarviomenettelyä koskevien kolmikantaneuvottelujen yhteydessä 21. marraskuuta 2001 hyväksytyn Euroopan parlamentin, neuvoston ja komission yhteisen lausuman EHTY:n perustamissopimuksen päättymisen jälkeen sovellettavista järjestelyistä (Euroopan unionin neuvosto)(7),

ottaa huomioon 7. maaliskuuta 2003 annetun neuvoston suosituksen (C5-0087/2003),

ottaa huomioon 20. heinäkuuta 1998 ja 21. kesäkuuta 1999 annetut neuvoston ja neuvostossa kokoontuneiden jäsenvaltioiden hallitusten edustajien päätöslauselmat(8) Euroopan hiili- ja teräsyhteisön perustamissopimuksen voimassaolon päättymisestä,

ottaa huomioon neuvostossa kokoontuneiden jäsenvaltioiden hallitusten edustajien 27. helmikuuta 2002 tekemän päätöksen EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta(9), jolla säännellään EHTY:n selvityksessä olevien varojen hoitamista Nizzan sopimuksen voimaantuloon saakka, sekä komission ja neuvostossa kokoontuneiden hallitusten edustajien asiasta antamat lausumat(10),

ottaa huomioon neuvoston 1. helmikuuta 2003 tekemän päätöksen Euroopan yhteisön perustamissopimukseen liitetyn, EHTY:n perustamissopimuksen voimassaolon päättymisen taloudellisia seurauksia ja terästutkimusrahastoa koskevan pöytäkirjan täytäntöön panemiseksi tarvittavista säännöksistä(11),

ottaa huomioon neuvoston 1. helmikuuta 2003 tekemän päätöksen monivuotisten taloudellisten suuntaviivojen vahvistamisesta selvitystilassa olevan EHTY:n varojen ja selvityksen päätyttyä hiili- ja terästutkimusrahaston varojen hoitamista varten(12),

ottaa huomioon neuvoston 1. helmikuuta 2003 tekemän päätöksen monivuotisten teknisten suuntaviivojen vahvistamisesta hiili- ja terästutkimusrahaston tutkimusohjelmaa varten(13),

ottaa huomioon komission tiedonannon neuvostolle, Euroopan parlamentille, EHTY:n neuvoa-antavalle komitealle, talous- ja sosiaalikomitealle ja alueiden komitealle: "EHTY:n perustamissopimuksen voimassaolon päättyminen - Rahoitustoiminta vuoden 2002 jälkeen" (KOM(2000) 518),

ottaa huomioon komission 3. helmikuuta 2003 esittämän seurantakertomuksen parlamentin päätöslauselmasta vastuuvapaudesta EHTY:n varainhoitovuoden 2000 talousarvion toteuttamisesta,

ottaa huomioon työjärjestyksen 93 ja 93 a artiklan sekä liitteen V,

ottaa huomioon talousarvion valvontavaliokunnan mietinnön (A5-0068/2003),

A. ottaa huomioon, että EHTY on perustamissopimuksensa päättymistä silmällä pitäen lopettanut uusien ottolainavaroihin perustuvien lainojen myöntämisen vuodesta 1997 alkaen eikä ole toteuttanut lainaustoimintaa vuonna 2000 eikä 2001, vaikka jäljellä olevia lainoja oli 31. joulukuuta 2001 edelleen 1150 miljoonaa euroa ottolainavaroista ja 117 miljoonaa euroa omista varoista,

B. ottaa huomioon, että EHTY rahoitti toimintatalousarviostaan vuonna 2001 edelleen tutkimusta 77 miljoonalla eurolla ja työntekijöiden uudelleensijoittamista 80 miljoonalla eurolla sekä hiiliteollisuuden sosiaalitoimia koskevaa Rechar-ohjelmaa 27 miljoonalla eurolla,

C. ottaa huomioon, että 1. tammikuuta 1998 alkaen EHTY:n hiili- ja terästuotemaksu, joka siihen asti oli yksi EHTY:n talousarvion pääresursseista, laskettiin komission toimesta nollaan prosenttiin,

D. ottaa huomioon, että EHTY:n pääasiallisia rahoituslähteitä ovat nyt eri varausten hallinnoinnin nettotase ja toteuttamatta jääneiden sitoumusten peruutukset,

E. ottaa huomioon, että EHTY:n tase, joka on vuodesta 1997 alentunut jatkuvasti, on vähentynyt 684 miljoonaa euroa vuodesta 2000 siten, että lainat luottolaitoksille ja asiakkaille muodostavat 48,2 prosenttia kokonaisvaroista vuonna 2001,

F. ottaa huomioon, että rahoitustoiminnan nettotappio oli vähentynyt 24 miljoonasta 12 miljoonaan euroon, kun taas tulopuolella korkotulot olivat laskeneet 249 miljoonasta 215 miljoonaan euroon, rahoitustoiminnasta saadut tulot olivat pudonneet 26 miljoonasta 19 miljoonaan euroon ja EHTY:n toimintatalousarvioon liittyvät tulot olivat pudonneet 75 miljoonasta 65 miljoonaan euroon,

G. ottaa huomioon, että varaustaso vastasi 23. heinäkuuta 2002 sataprosenttisesti sellaisia jäljellä olevia lainoja, joilla ei ole valtiontakausta, ja että 31. joulukuuta 2001 takuurahastossa oli 580 miljoonaa euroa eli 100 prosenttia kyseisistä lainoista,

H. ottaa huomioon, että EHTY:n hallinnoimat rahavarat olivat 23. heinäkuuta 2002 1,6 miljardia euroa, vararahastot ja varaukset 945 miljoonaa euroa,

I. ottaa huomioon, että Eurooppa-neuvoston Amsterdamissa 16. ja 17. kesäkuuta 1997 hyväksymässä päätöslauselmassa kasvusta ja työllisyydestä sekä edellä mainitussa 21. kesäkuuta 1999 annetussa neuvoston päätöslauselmassa vaadittiin, että jäljellä olevista varauksista saatavat tulot käytetään hiili- ja terästeollisuuteen liittyvien toimintojen tutkimusrahastoon,

J. ottaa huomioon, että jäljellä olevan velan maksun jälkeen jäävä summa pitäisi katsoa Euroopan unionin talousarviossa ns. omiksi varoiksi, joista pitäisi kertyä vuosittain korkoa noin 60 miljoonaa euroa, joka pitäisi osoittaa hiili- ja terästeollisuuteen liittyvään tutkimukseen (tutkimuksen puiteohjelmaan kuulumattomaan toimintaan),

K. ottaa huomioon, että EHTY:n perustamissopimuksen voimassaolon päättyminen 23. heinäkuuta 2002 merkitsi EHTY:yn liittyvien oikeudellisten säännösten ja menettelyjen poistamista kokonaisuudessaan sekä kyseisellä sopimuksella perustetun neuvoa-antavan komitean hajottamista,

L. ottaa huomioon, että tilintarkastustuomioistuin hyväksyi 6. kesäkuuta 2002 EHTY:n vuosikertomuksen varainhoitovuodelta 2001,

M. ottaa huomioon, että tilintarkastustuomioistuin totesi EHTY:n tilinpäätöksen antavan oikean kuvan EHTY:n varoista ja taloudellisesta tilanteesta 31. joulukuuta 2001 sekä sen toiminnan tuloksesta samana päivänä päättyneeltä varainhoitovuodelta,

N. ottaa huomioon, että tilintarkastustuomioistuin totesi, että toimien laillisuus ja asianmukaisuus on kaiken kaikkiaan varmistettu riittävästi, ja ehdotti myönteistä tarkastuslausumaa,

1. panee tyytyväisenä merkille EHTY:n toiminnan päättämisessä tapahtuneen edistymisen, etenkin mitä tulee edellä mainittuun neuvostossa kokoontuneiden jäsenvaltioiden hallitusten edustajien 27. helmikuuta 2002 tekemään päätökseen, jolla luotiin tarvittava oikeusperusta EHTY:n selvityksessä olevien varojen hoitamiselle Nizzan sopimuksen voimaantuloon 1. helmikuuta 2003 saakka;

2. kehottaa komissiota julkaisemaan selonteon, jossa annetaan yleiskuva EHTY:n toiminnasta järjestön perustamisesta alkaen; selonteko olisi julkaistava ennen vuoden 2003 loppua kaikilla EU:n virallisilla kielillä;

3. kehottaa komissiota julkaisemaan ennen vuoden 2003 loppua myös EHTY:n rahoittaman tutkimuksen ja etenkin hiilialan tutkimusohjelman yleisarvioinnin sekä ilmoittamaan uusien hiilialan tutkimushankkeiden valintakriteerit, kuten teräsalalla on jo tehty; katsoo, että tällaiset arvioinnit ovat välttämätön perusta uuden hiili- ja teräsalan tutkimusrahaston toiminnalle;

4. panee merkille, että 23. heinäkuuta 2002 jälkeen jäljellä olevat lainat, joilla ei ole jäsenvaltion takausta, katetaan sataprosenttisesti EHTY:n varauksista; antaa tunnustusta komission harkitsevalle varainhoitostrategialle EHTY:n perustamissopimuksen päättymisen edellä; tämä koskee myös EHTY:n selvityksessä olevia varoja;

5. panee merkille edistymisen hallintomenojen leikkaamisessa, josta on mainittu asiakirjassa "Expiry of the ECSC Treaty: Impact on the Administrative Costs at the Commission", jonka komission jäsen Schreyer toimitti talousarvion valvontavaliokunnalle 8. maaliskuuta 2001; kehottaa saattamaan nämä tiedot ja ennakkoarviot ajan tasalle ja pyytää komissiota ilmoittamaan parlamentille vuotuisen politiikkastrategiansa tuloksista, mitä tulee EHTY:n toiminnan hallinnointia tai EHTY:n selvityksessä olevia varoja tällä hetkellä hoitavan henkilöstön uudelleensijoittamiseen;

6. panee tyytyväisenä merkille edistymisen siinä, miten EHTY:n toiminnan yhteydessä saatua kokemusta on siirretty talous- ja sosiaalikomitealle, ja etenkin siinä, että 24. lokakuuta 2002 talous- ja sosiaalikomiteaan perustettiin uusi "neuvoa-antava teollisuuden muutoksia käsittelevä valiokunta", joka koostuu talous- ja sosiaalikomitean jäsenistä ja hiili- ja terästeollisuuden ja niihin liittyvien alojen työmarkkinaosapuolten edustajista ja joka piti järjestäytymiskokouksen 28. marraskuuta 2002; kehottaa neuvoa-antavaa valiokuntaa antamaan kokoustensa tulokset säännöllisesti yleisön tutustuttavaksi EU:n virallisilla kielillä;

7. pitää myönteisenä, että ehdokasvaltioiden kanssa käydyt neuvottelut niiden osallistumisedellytyksistä uuteen hiili- ja terästutkimusrahastoon on saatettu myönteiseen päätökseen siten, että kunkin ehdokasvaltion mineraalivaroihin perustuva maksuosuus porrastetaan kyseisen valtion taloudellisen tilanteen mukaisesti, ja pyytää komissiota tiedottamaan parlamentille neuvottelujen tulosten toimeenpanosta säännöllisesti;

8. pyytää komissiota tutkimaan vuoden 2003 loppuun mennessä järjestelmällisesti maksamatta olevat, mahdollisesti uudelleen käytettävissä olevat maksusitoumukset ja peruuttamaan kaikki sitoumukset, joiden perusteella ei odoteta suoritettavan maksuja;

9. pyytää komissiota selvittämään viiveet, jotka liittyvät virkamiesten lainoja koskevan kirjanpidon parantamiseen ja etenkin niiden puuttuvien kertomusten esittämiseen, jotka komissio lupasi vastauksissaan tilintarkastustuomioistuimen EHTY:n varainhoitovuotta 2000 koskevan vuosikertomuksen(14) 22 kohtaan antaa vuoden 2001 loppuun mennessä ja sittemmin vastauksissaan tilintarkastustuomioistuimen EHTY:n varainhoitovuotta 2001 koskevan vuosikertomuksen 14 ja 15 kohtaan vuoden 2002 syksyyn mennessä;

10. pitää myönteisenä, että komissio on ottanut käyttöön suorituskyvyn mittausjärjestelmän saadakseen vertailutietoja tuotoista, ja odottaa, että ne julkaistaan EHTY:n tai EHTY:n selvityksessä olevien varojen tulevia tilivuosia koskevissa rahoituskertomuksissa;

11. kehottaa jälleen kerran komissiota varmistamaan mahdollisimman laajan avoimuuden ja ilmoittamaan tiedoista, joilla on vaikutusta EHTY:n varallisuuden arvoon;

12. korostaa, että parlamentti seuraa EHTY:n päättymisen jälkeenkin edelleen veronmaksajien varojen tehokasta käyttöä, etenkin hiili- ja teräsalan tutkimukseen.

(1) EYVL C 80, 10.3.2001, s. 67

(2) EYVL L 356, 31.12.1977, s. 1.

(3) EYVL L 248, 16.9.2002, s. 1.

(4) ISBN 92-894-3735-9.

(5) EYVL C 158, 3.7.2002, s. 2.

(6) EYVL C 302, 5.12.2002.

(7) SN 4609/01 Rev 1.

(8) EYVL C 247, 7.8.1998, s. 5 ja EYVL C 190, 7.7.1999, s. 1.

(9) EYVL L 79, 22.3.2002, s. 42.

(10) EYVL L 79, 22.3.2002, s. 60.

(11) EYVL L 29, 5.2.2003, s. 22.

(12) EYVL L 29, 5.2.2003, s. 25.

(13) EYVL L 29, 5.2.2003, s. 28.

(14) EYVL C 366, 20.12.2001, s. 1.

LIITE

EHTY:n TASE 31. JOULUKUUTA 2001(1)

VASTAAVAA

>TAULUKON PAIKKA>

VASTATTAVAA

>TAULUKON PAIKKA>

31. JOULUKUUTA 2001 PÄÄTTYVÄN VARAINHOITOVUODEN TULOSLASKELMA(2)

>TAULUKON PAIKKA>

>TAULUKON PAIKKA>

VARAINHOITOVUODEN TULOKSEN ARVIOINTI

EHTY:n toimintatalousarvion toteutus(3)

>TAULUKON PAIKKA>

Varainhoitovuoden tulos - ulkopuoliset toimet(4)

>TAULUKON PAIKKA>

(1) EYVL C 158, 3.7.2002, s. 2.

(2) EYVL C 158, 3.7.2002, s. 4.

(3) EYVL C 158, 3.7.2002, s. 19.

(4) EYVL C 158, 3.7.2002, s. 18.